ગુજરાત પોલીસ બેડામાં એડી.ડી.જી. જે.કે ભટ્ટને ‘ફાયર બ્રિગેડ’, ‘સંકટ મોચન’, ‘ટ્રબલ શૂટર’ જેવા અનેક ઉપનામ મળેલા છે. સરકાર હોય કે પોલીસ, તકલીફમાં મૂકાય એટલે માર્ગ ચિંધનારા, મુશ્કેલીમાંથી ઉગારનાર તરીકે જે.કે. ભટ્ટની મદદ લેવાતી રહી છે. કાયદો ભણેલા અને ગળથૂથીમાં જ પોલીસની રીતસરમો પીનારા જે.કે. ભટ્ટ આજકાલ મુશ્કેલીમાં છે. અગાઉ મોઢવડિયા અને તોગડિયા પણ તેમના પર આરોપ લગાવી ગયા હતા. સામાજિક આગેવાનોના આક્ષેપોને નજર અંદાજ કરનારા ભટ્ટ એક યુવતીના ગંભીર આક્ષેપથી દુ:ખી છે. તેમને પોલીસબેડામાંથી નિવૃત્ત થવાને આડે છ મહિના જ રહ્યાં છે ત્યારે તે આવા ગંભીર આક્ષેપોના ભાર સાથે નિવૃત્ત થવા નથી માગતા તેવું દિલથી મળનારાં તમામને કહે છે. તેમની આ સ્થિતિમાં તેમને હવે આશ્વાસન અને સમય આવે સૌ સારૂ થશે તેવું કહેનારા સો મળે છે પણ ઝાટકીને કોઈ આક્ષેપમુક્ત કરી શકે તેવું નથી મળતું. સંકટ મોચન સંકટમાં છે અને સરકારે તેમની અત્યાર સુધીની સેવાને બિરદાવશે કે ‘કામ ખતમ, મહોબ્બત ખતમ’ની નીતિ અપનાવાશે?